Androids jordskælvsalarm fejlede i Tyrkiet

Da jorden skælvede under det sydlige Tyrkiet i februar 2023, var der over 10 millioner mennesker i risikozonen. Mange sov trygt, uvidende om det mareridt, der ventede dem få sekunder senere. De burde have modtaget en kraftig advarsel fra Googles Android-baserede jordskælvsalarm – en notifikation, der kan give op til 35 sekunders forspring til at søge dækning. Men advarslen kom aldrig.

Ifølge nye oplysninger fra Google selv, blev kun 469 personer advaret med det mest alvorlige “Take Action”-signal før det første jordskælv på 7,8 i styrke ramte. Et jordskælv, der efterlod over 55.000 døde og 100.000 sårede. Det skriver BBC.

I stedet blev omkring 500.000 Android-brugere sendt en mindre dramatisk “Be Aware”-notifikation – en advarsel, der hverken larmer eller bryder igennem telefonens “Forstyr ikke”-tilstand. Og på det tidspunkt – klokken 04:17 om morgenen – sov de fleste.

Googles system, Android Earthquake Alerts (AEA), er aktivt i knap 100 lande og bliver af firmaet selv kaldt et “globalt sikkerhedsnet”. Det fungerer uafhængigt af nationale myndigheder og registrerer rystelser via millioner af Android-enheder. Når et jordskælv registreres, sender systemet lynhurtigt en advarsel til folk tæt på epicentret.

I teorien.

I praksis vurderede Googles algoritmer fejlagtigt, at rystelserne kun var omkring 4,5 til 4,9 på Richterskalaen. Den faktiske styrke var 7,8 – et enormt og ødelæggende jordskælv, som fik bygninger til at styrte sammen og hele boligblokke til at forsvinde i støv.

Google har siden indrømmet, at systemet undervurderede katastrofens omfang, og har nu opdateret algoritmerne. Når forskere efterfølgende simulerede hændelsen med de nye data, blev der sendt 10 millioner “Take Action”-alarmer – som burde være blevet sendt i første omgang.

Google: Vi bliver klogere hver gang

Google understreger, at systemet ikke er en erstatning for nationale varslingssystemer, men skal ses som et supplement.

“Alle jordskælvssystemer kæmper med samme udfordring: at justere algoritmerne til store hændelser,” siger virksomheden i en udtalelse.

Android Earthquake Alerts har været ombord i Android-telefoner siden 2020.

Androids jordskælvsalarm fejlede i Tyrkiet